Una vintena de punts del país han recollit més de 100 litres per metre quadrat entre diumenge i dilluns, arribant als 193 a Viladrau (Osona). El Montmell (Baix Penedès) n'ha acumulat 133, mentre que Ulldeter (Ripollès) ha arribat als 129. Per darrere se situen Puig Sesolles (Vallès Oriental) i Blancafort (Conca de Barberà), amb 119 i 116 litres respectivament. Pel que fa a la intensitat, el Montmell ha registrat 41,2 litres per metre quadrat en 30 minuts, i Tarragona n'ha acumulat 40. Constantí s'ha quedat en 33,9 litres. A més, s'han registrat ratxes de vent de 34,3 metres per segon a la Tosa d'Alp i de 29,3 a Cadí Nord – Prat d'Aguiló, ambdós punts a la Cerdanya. També han recollit més de 100 litres Molló, Núria i Sant Pau de Segúries (Ripollès); Pujalt, la Panadella, Òdena i la Llacuna (Anoia); Solsona i el Port del Comte (Solsonès); Sant Salvador de Guardiola (Bages); Tarragona i Constantí (Tarragonès); Santa Coloma de Queralt (Conca de Barberà), Cadí Nord – Prat d'Aguiló (Cerdanya).  Les pluges més intenses s'han recollit a el Montmell (Baix Penedès), Tarragona i Constantí (Tarragonès), però també a Viladrau (Osona), on s'han acumulat 27 litres per metre quadrat en 30 minuts. També s'han superat els 25 litres en mitja hora a Banyoles (Pla de l'Estany), la Panadella (Anoia), Artés (Bages) i Òdena (Anoia).  Pel que fa al vent, al marge de a la Cerdanya, s'han registrat ratxes importants a Ulldeter (28,4 metres per segon), el Port del Comte (28,1), Puig Sesolles (27,4), el Montmell (26,9) i Montserrat – Sant Dimes (26,3). A Badalona s'ha arribat als 19 metres per segon i al Prat de Llobregat als 18. Protecció Civil manté l'alerta dels plans Inuncat i Ventcat, perquè tot i que les pluges ja han començat a remetre, els cabals encara són molt elevats. A més, es mantenen valors elevats de ratxes de vent i fort onatge. El Servei Meteorològic de Catalunya (SMC) ha explicat que l'episodi de pluja que ha afectat Catalunya entre diumenge i dilluns ha estat un dels més generals i abundants dels últims anys. La precipitació acumulada ha superat els 50 litres per metre quadrat a la majoria de comarques. Les quantitats més escasses, inferiors als 20 litres, han correspost a punts del litoral central i de la Costa Brava. El gruix de l'episodi, provocat per l'arribada de les restes de l'huracà Leslie, ha durat poc més de 12 hores, però abans ja s'havien produït xàfecs més localitzats, tot i que puntualment intensos. Per exemple, dissabte a la tarda es van recollir 37,9 litres a Solsona i la nit de dissabte a diumenge se'n van acumular 63,3 a Fornells de la Selva (Gironès) o 50,8 a Cabrils (Maresme). Gairebé una cinquena part de les estacions de la XEMA (36 de 183 estacions) han arribat a mesurar més de 20 litres per metre quadrat en 30 minuts, superant així el llindar de Situació Meteorològica de Perill per intensitat de pluja. També en 30 minuts destaquen molt especialment els 41,3 litres mesurats al Montmell (Baix Penedès) i els 40 de Tarragona – Complex Educatiu (Tarragonès), que són registres torrencials, segons l'SMC. També es destaca que malgrat no rebre les quantitats més elevades del país, l'episodi de pluja ha estat excepcional a les comarques de Ponent, sobretot a la seva meitat nord. Estacions de la XEMA amb més de 20 anys de dades van registrar ahir diumenge el seu dia més plujós de la sèrie, indica l'SMC. Una altra dada destacada és que en poc més de 8 hores, entre ahir a la tarda i la nit, l'estació de Tarragona – Complex Educatiu va mesurar més de 100 litres per metre quadrat, incloent-hi una de les tempestes més intenses del país aquestes últimes hores, que va deixar l'esmentat màxim de 40 litres en 30 minuts, amb un màxim de 2,9 en 1 minut.  Els 101,7 litres de l'últim episodi afegits als 187,9 mesurats entre els dies 9 i 10 d'octubre sumen 289,6 litres en una setmana, una quantitat superior als 287 recollits al llarg dels 8 mesos anteriors, de febrer a setembre. Finalment cal destacar que el vent de component sud i sud-est ha bufat amb ratxes fortes sobretot en zones elevades, però també associat a tempestes localitzades. La ventada de 96,8 quilòmetres per hora registrada al Montmell (Baix Penedès), estació situada en una zona boscosa a 545 metres d'altitud, és la ratxa més forta des del 24 de gener del 2009 (102,2 km/h), màxima en els seus 23 anys de dades.

Summary: ACTUALIZACIÓ:Una vintena de punts del país recullen més de 100 litres per metre quadrat, arribant als 193 a Viladrau


L'objectiu, entre d'altres, és reforçar la seguretat jurídica dels prestadors i destinataris del servei ACN Barcelona.-El Govern impulsarà una consulta pública per millorar la gestió de l'abastament d'aigua en alta des de la xarxa d'abastament Ter-Llobregat després que la Generalitat recuperés la gestió del servei un cop anul·lada la concessió d'Acciona. Segons el Govern, l'objectiu és reflectir, definir i articular el servei de competència de la Generalitat d'acord amb les tres tipologies diferents d'infraestructures: les instal·lacions de titularitat del Govern i que explota ATL, les que estan gestionades per operadors per encàrrec de la Generalitat, per exemple les de Taigua, i les que no són titularitat del Govern però hi estan vinculades i a reversió, com en el cas d'Aigües de Barcelona. El reglament reforçarà la seguretat jurídica i inclourà la definició de prestadors i destinataris del servei, a més de millorar la definició dels àmbits d'intervenció de les diferents administracions. L'abastament d'aigua potable en alta comprèn les etapes de captació, producció i subministrament d'aigua a més d'una població i és un servei de competència local, excepte si el servei es presta mitjançant el conjunt d'instal·lacions de la xarxa ATL, ja que aleshores depèn de la Generalitat. La consulta pública recollirà propostes per elaborar un reglament a tot l'àmbit del servei relatiu a les instal·lacions que integren la xarxa d'abastament del sistema Ter-Llobregat. Mentrestant, la Generalitat i Acciona, que finalment va entregar les claus de les instal·lacions de l'empresa a principis d'any en compliment d'una sentència del Suprem i després de presentar diverses mesures cautelars davant el TSJC, mantenen un conflicte obert sobre la xifra per liquidar el contracte. La darrera oferta del Govern és de 53,8 MEUR, que l'empresa considera insuficient ja que reclama 305 milions d'euros per les quantitats no amortitzades del cànon satisfet i el volum de les inversions no amortitzades i 769 milions més per danys i perjudicis.

Summary: El Govern farà una consulta pública per elaborar el reglament regulador del servei d'abastament Ter-Llobregat


L'actor Joan Pera ha creat la websèrie 'Els Pera confitats' per "seguir fent riure el públic malgrat el confinament". La seqüela es pot seguir a través de les xarxes socials del Teatre Condal, on l'actor representava 'El pare de la núvia' fins que les funcions es van suspendre per la crisi del coronavirus, i a través de YouTube. Segons un comunicat del Condal, amb aquesta sèrie Joan Pera, que comparteix pantalla amb el seu fill gran Roger Pera, "s'ha proposat seguir fent riure el públic i oferir entreteniment i distracció en aquests dies de crisi". 'Els Pera confitats' mostra amb "humor com passen el confinament en família per seguir fent riure el públic i animar la gent a quedar-se a casa per lluitar contra el covid-19". La sèrie és una creació de Joan Pera i el seu fill Roger Pera, que la coprotagonitza, com ja han fet en algun espectacle, però també compta amb la participació d'altres membres de la família, com de la seva dona Mery, amb la qual va celebrar les noces d'or el passat novembre, o el seu fill Blai, responsable de l'edició dels capítols.

Summary: Joan Pera crea una websèrie per fer "riure el públic malgrat el confinament"


El secretari d'organització del PSOE, José Luis Ábalos, considera una "indecència" que el PP vulgui "reobrir" la investigació dels atemptats del 11-M, que avui compleixen justament 15 anys. En roda de premsa des de la seu del partit, Ábalos ha carregat contra el líder dels populars, Pablo Casado, i contra el de Vox, Santiago Abascal. "Ara amb reobrir què volen? No reconèixer l'autoria de la mentida? Que demanin perdó per enganyar tota la ciutadania i a sobre fer una maniobra per seguir fonamentant una mentida", ha afirmat. A més, ha assenyalat que és "lamentable" que Casado i Abascal coincideixin en demanar que se sàpiga tota la veritat sobre els atemptats d'Atocha. Ábalos ha denunciat que les "idees totalitàries" d'Abascal només se sostenen en mentides "com a bons hereus de la dictadura franquista". I ha posat com exemple que aquest diumenge es van "inventar" una agressió en una de les seves seus. Vox ha promès aquest dilluns que si arriba al govern espanyol desclassificarà tota la informació sobre l'11-M "senyali a qui assenyali i caigui qui caigui". En la mateixa línia, el líder del PP, Pablo Casado, ha demanat que es desclassifiqui tota la informació sobre l'atemptat perquè "les víctimes es mereixen saber tota la veritat".  Després que la justícia s'hagi pronunciat, Ábalos considera una "indecència" l'actitud d'aquests dos partits i ha acusat el PP d'intentar guanyar unes eleccions "falsificant" l'autoria de l'atemptat.  "El que van fer és una gran mentida a costa de les víctimes per guanyar unes eleccions. És la història d'una infàmia i aquest país exigeix que demanin perdó", ha reblat dirigint-se al PP. D'altra banda, el secretari d'organització dels socialistes ha criticat que PP i Cs no tinguin espai dins del feminisme i ha considerat "lamentable" que no tinguin espai en la igualtat entre homes i dones. En aquest context, ha acusat Casado de "comprar el relat" de la ultradreta dient que el feminisme enfronta homes i dones i, fins i tot, dones entre si. Així mateix, ha retret a Cs que "erosioni" el moviment feminista parlant de "feminisme liberal" i ha defensat que el feminisme no té cap tipus de cognoms. "O s'és o no s'és feminista. Es pot estar al costat del feminisme o es pot ser còmplice del masclisme. No hi ha punt mig", ha reblat.

Summary: El PSOE veu una "indecència" que Casado vulgui "reobrir" la investigació de l'11-M i li exigeix que demani perdó


El centre comercial Espai Gironès, situat a Salt (Gironès) i gestionat per Multi Spain Management, ha incrementat un 2,9% les vendes durant els primers quatre mesos d’aquest any en comparació amb el mateix període del 2015. En total han facturat 29,36 milions d’euros. D’altra banda, de gener a abril, un total de 2.720.000 persones han passat per aquestes instal·lacions, un 1,7% més que l’any passat. El públic principal són famílies de les comarques gironines, del sud de França i de la demarcació de Barcelona. Entre un 3 i un 4 per cent dels visitants són turistes estrangers, principalment anglesos, holandesos i russos. La despesa mitjana per persona es situa en els 10,80 euros. El centre comercial, de 40.000 metres quadrats, té una ocupació dels locals del 99,1%. A partir del proper dilluns, les instal·lacions disposaran d’un quiosc de Nespresso, un exemple de la línia de renovació i adaptació que estan duent a terme. En les darreres setmanes, la direcció de l’Espai Gironès també ha tancat un acord amb la l’empresa Desigual. Està previst que la firma catalana tèxtil s’instal·li al centre comercial a partir de la propera tardor. El nou establiment estarà gestionat pels propietaris del grup Qüest, que ja disposen d’un local al centre comercial de Salt. La nova botiga de roba ocuparà uns 250 metres quadrats i estarà situada a la primera planta de l’Espai Gironès. Paral·lelament, l’empresa gironina de restauració König també ha decidit potenciar la seva presència al centre comercial i ampliarà el local que tenia fins ara, gairebé duplicant-lo. La inauguració del nou restaurant també s’espera per a la propera tardor.  Durant aquest mes de maig, l’Espai Gironès celebra el seu onzè aniversari amb un gran nombre d’activitats que van des de descomptes, promocions, ofertes gastronòmiques o concursos de pastissos. A més, han organitzat una recollida d’aliments, roba i llibres a favor del Banc dels Aliments, Càritas i Fundació Resilis. El proper dissabte 4 de juny es portarà a terme l’acte de cloenda de l’onze aniversari amb un concert amb animació.

Summary: El centre comercial Espai Gironès de Salt incrementa un 2,9% les vendes durant els quatre primers mesos del 2016


El vicepresident del Govern i conseller d’Economia i Hisenda, Oriol Junqueras, proposa a la vicepresidenta del govern espanyol, Soraya Sáenz de Santamaria, una reunió a Barcelona per tractar l’agenda catalana i, especialment, el document amb 46 reclamacions, que l’executiu català ja ha plantejat a l’estat en tres ocasions. La consellera de la Presidència i portaveu del Govern, Neus Munté, ha explicat que l’oferta d’una reunió entre vicepresidents s’ha acordat en el Consell Executiu d’aquest dimarts i ha admès que seria “positiu” que es pogués celebrar abans de la conferència de presidents, que Rajoy vol convocar per abans d’acabar l’any. Segons Munté, els 46 punts són “molta teca” i, en la trobada, no s’ha d’abordar de manera monogràfica la reforma del sistema de finançament.

Summary: Junqueras ofereix a Sáenz de Santamaría una reunió a Barcelona per abordar la llista de 46 reclamacions


“Des de la humilitat” per “servir Espanya” ACN Madrid.-La secretària general del PP, María Dolores de Cospedal, ha anunciat aquest dimarts que presenta la seva candidatura a la presidència del PP. Una decisió que adopta “des de la humilitat” per “servir Espanya” basada “en la convicció del que és millor per al partit i per al país” que ha destriat de “qualsevol pretensió personalista” que no fos “la més beneficiosa per al PP”. “He pres una decisió que he consultat amb molts amics que tinc a aquest partit i amb la família, no sense meditar abans sobre la meva experiència personal, professional i política”, ha dit. De Cosepdal ha afirmat que està “preparada” i lliurarà la batalla “amb totes les seves energies” perquè “la sort” del PP i d’Espanya “estan unides”. “Em presento a liderar i servir el PP i tots els espanyols per reivindicar el nostre lideratge i recuperar la unitat del centre dreta espanyol, em presento per a guanyar, per a guanyar i per a guanyar”, ha dit abans d’oferir als antics membres del govern de Mariano Rajoy i a la resta de candidats sumar-se al seu projecte.  La secretària general del PP lliurarà aquesta “batalla” amb els fins ara cinc candidats presentats: el vicesecretari de Comunicació, Pablo Casado, l’exminsitre d’Exteriors José Manuel García Margallo, el diputat per Ávila José Ramón García Hernández,  l’expresident de Nuevas Generaciones José Luis Bayo, i la que es considera la seva màxima rival, l’exvicepresidenta del govern espanyol Soraya Sáenz de Santamaría. En un acte del PP de Castiella-La Manxa, De Cospedal ha afirmat que adopta la decisió “amb sentiments barrejats de responsabilitat, confiança i sentit del deure”, des de la fe inquebrantable al PP”. “M’he equivocat en moltes ocasions però crec que la responsabilitat i el sentit del deure m’han portat en moltes altres a comportar-me com s’esperava de mi”, ha dit De Cospedal, que ha afirmat que ha viscut “moments molt feliços i també molt durs” al PP.  “He donat la cara i me l’han partit unes quantes vegades, i ho tornaré a fer, però sempre m’aixecaré de nou”, ha afirmat la número dos del PP, que ha assegurat que “per sobre l’interès personal o càlcul sobre el perjudici a la imatge, sempre ha estat el PP i l’honorabilitat d’aquest projecte que avui considero més important que mai per liderar el futur d’Espanya”.  També  ha afirmat que la seva és una proposta “integradora” que tindrà en compte totes les sensibilitats però “centrat en Espanya”. “Crec en una nació unida, solidària i plural, tolerant i forta”, ha assegurat.  "Em presento per defensar la unitat d'Espanya de xantatgistes, extremistes i separatistes, i us proposo que defensem amb dents i ungles la sobirania nacional, la supremacia de la llei i la igualtat dels espanyols a qualsevol part del territori nacional", ha afirmat abans d'assegurar que plantarà cara als que volen "dissoldre el projecte nacional" i els que contemplen "estratègies d'apaivagament i contemporanització dels qui volen trencar Espanya". "Vull ser la primera dona que presideixi el PP" De Cosepdal també ha afirmat que vol ser "la primera dona que presideixi el PP" i també "la primera dona que presideixi Espanya" perquè  "ha arribat el temps de la dona".

Summary: María Dolores de Cospedal anuncia la seva candidatura a la presidència del PP


Les perruqueries i els salons de bellesa es mantenen oberts a Barcelona malgrat les noves restriccions pels rebrots de coronavirus. El Procicat metropolità –en el seu apartat 8- limita durant 15 dies els serveis de perruqueria, estètica i massatgistes a "casos essencials, d'emergència o situació crítica". "Estem oberts i a l'espera de si la normativa detalla alguna cosa més. Però ningú ens han dit de tancar", ha afirmat la responsable dels salons Raffel Pages, Carolina Pagès. "Hem parlat amb Comertia, amb la gestoria i s'ha interpretat que podem continuar amb l'activitat", ha assenyalat Pagès, que ha defensat que el sector de la perruqueria compleix escrupolosament amb els protocols de seguretat: cita prèvia, mascareta i desinfecció.

Summary: Les perruqueries es mantenen obertes a Barcelona malgrat les noves restriccions: "No ens han dit de tancar"


El periodista i escriptor Julià Peiró ha mort aquest divendres després de sis anys de malaltia, segons ha pogut confirmar l'ACN. Nascut el 1938 a Ripoll, Peiró va ser popularment conegut en programes de televisió com 'La casa dels famosos' o per les seves cròniques nocturnes en els primers telenotícies de TV3 als anys 80. Amb un estil 'sui generis', Peiró va mostrar les interioritats dels personatges més coneguts dels anys 80 i 90 com Sara Montiel, Xavier Cugat o Bárbara Rey. El periodista també es va caracteritzar per realitzar reportatges de moda, cultura i entrevistes. Fa pocs dies encara presentava al Punt Avui TV el programa 'Viure cada dia', sobre la gastronomia, cultura i el comerç a Catalunya. Julià Peiró també ha escrit reportatges per a diaris i revistes i diversos llibres com 'Anys de pit i cuixa', una crònica golfa de la transició, guies de restaurants i dues biografies sobre la història de la senyora Rius, la popular 'madame' de Barcelona. Peiró també ha estat fotògraf.

Summary: Mor el periodista i escriptor Julià Peiró


El secretari d'Immigració del Govern, Oriol Amorós, ha demanat la dimissió del portaveu de Ciutadans a l'Hospitalet de Llobregat, Miguel García, que el 29 de desembre, a través de Twitter, va instar a Diego Arcos, president del Casal Argentí de Barcelona i conegut independentista, a "marxar per on ha vingut". A través d'una piulada en aquesta xarxa social, el secretari d'Immigració ha qualificat les declaracions de García de "mostra vergonyosa de xenofòbia i totalitarisme". "Si no pensa com jo, vagi-se'n", ha reblat Amorós.

Summary: Amorós titlla les declaracions del portaveu de C's de l'Hospitalet de "xenofòbia"


"Ara és moment de patacades però després vindrà la calma". Així ho ha manifestat aquest dimecres el reconegut l'escriptor Jaume Cabré fent clara referència al procés sobiranista. Cabré rebrà aquest dijous el 21è Premi Trajectòria en el marc de la Setmana del Llibre en Català. L'escriptor ha reconegut que sempre hi ha feina per donar a conèixer la vitalitat i la realitat de la literatura catalana i "ara més i amb les onades que vindran encara més per desgràcia". Cabré ha assenyalat que tothom busca "la normalitat de vida i d'acció de les nostres institucions que ho aconseguirem i hi arribarem". Per altra banda, l'autor de 'Les veus del Pamano' i 'Jo confesso'  ha ressaltat que "trobar-se amb els lectors és un dels esports més gratificants que pot tenir un escriptor" i que en cada llibre ha après alguna cosa i ha adquirit "experiència per bé i per mal". Cabré ha estat reconegut per la seva llarga trajectòria com a escriptor i guionista. Els membres del jurat van decidir atorgar Premi Trajectòria 2017 a Jaume Cabré per "l'excel·lència de la seva obra literària, la seva obra monumental i la defensa de la cultura en català".

Summary: Jaume Cabré sobre el procés: "Ara és moment de patacades però després vindrà la calma"


Germà Bel no anirà a cap llista electoral el 21-D. Ho Ha dit aquest dilluns en un post al seu perfil de Facebook. Així, Bel, que va ser cap de llista de Junts pel Sí a la demarcació de Tarragona a les eleccions al Parlament del 27 de setembre del 2015, no repetirà a les llistes. "Crec que és ja moment per rendir comptes d'exercici com diputat al Parlament, encara més quan no ho seré en nova Cambra", comença dient Bel a la seva publicació a Facebook, on detalla la relació de les seves intervencions com a diputat al Parlament en els dos darrers anys i la informació sobre les percepcions econòmiques que ha rebut per la seva feina a la cambra.  Bel ha fet un total de 27 intervencions al Parlament relacionades amb debats, mocions, decrets llei, projectes de llei, propostes de resolució, preguntes al Govern i interpel·lacions al Govern. Segons apunta, no ha cobrat cap euro en concepte de remuneracions i ha percebut 30.336,53 euros en concepte d'indemnitzacions per despeses.


Un emprenedor de Mataró ha posat en marxa la primera immobiliària "ètica" i "independentista". El seu impulsor, Adam Roca, explica que tan important és un pilar com l'altre a l'hora de concebre el nou model d'empresa. L'un sorgeix dels seus propis convenciments polítics i socials; l'altre, de la necessitat de sacsejar un sector econòmic que considera sovint mancat de bones pràctiques. La República, com s'ha batejar l'empresa, destinarà els beneficis a causes socials, mediambientals i republicanes "amb l'objectiu d'esdevenir el que es va votar l'1-O", però també s'aplicarà un codi ètic intern per "fugir de l'especulació" i garantir unes condicions laborals dignes i transparents. "Volem aplicar la bona praxi per fer les coses d'una manera diferent". Sobre aquesta premissa es construeix La República, la immobiliària "sense ànim de lucre" que Adam Roca ha posat en marxa aquest mes de febrer. Després de més de dos anys treballant en el sector, aquest emprenedor de Mataró ha vist la necessitat d'impulsar un canvi de model. L'objectiu de l'empresa continuarà sent la compravenda i el lloguer d'immobles, però amb una òptica diferent al que és habitual en el sector i allunyat de l'especulació immobiliària. "Volem participar del mecenatge social, revertint els beneficis a la societat a partir de la 'triple P', les persones, el país i el planeta". En aquest sentit, a final de cada exercici, La República obrirà un concurs públic perquè les entitats presentin projectes per poder ser finançats. Roca detalla que es vol treballar en tres àmbits: el social, el mediambiental i el de país. Aquest darrer, destaca, passa pel suport a la cultura i a la construcció de la república catalana. Tot i ser conscient que el seu marcat caràcter independentista li pot tancar algunes portes, Roca també espera que li pugui obrir d'altres però, sobretot, que aquesta opció no sigui un fre al desenvolupament d'un negoci que més enllà dels seus ideals vol contribuir a una millora del sector en el seu conjunt.  En aquest sentit, l'empresa mataronina vol esdevenir un "servei professional d'assessorament" en la compravenda d'habitatges i no una "botiga de pisos" al bell mig de la ciutat. És per això que La República no disposa d'una seu física tradicional, amb pisos en promoció a l'aparador i treballa només amb immobles "es exclusiva" per oferir un tracte personalitzat al propietari. El codi ètic que regeix l'empresa també veta la comercialització de pisos d'obra nova per no contribuir a la bombolla immobiliària. A més, a nivell intern es treballarà amb assalariats amb condicions "dignes" per fugir d'una pràctica habitual en el sector com és la contractació de "fasos autònoms", una situació que el mateix Roca va patir en primera persona.

Summary: Un emprenedor de Mataró crea la primera immobiliària "ètica" i "independentista"


La plataforma Alcem-nos, impulsada per diverses organitzacions independentistes com la Intersindical-CSC i l'Assemblea Nacional Catalana (ANC), ha convocat aquest dijous una manifestació independentista per aquest 1 de maig coincidint amb el dia del treballador, segons ha pogut saber l'ACN. Sota el lema "Per la República dels drets socials", la marxa sortirà a les sis de la tarda de la plaça Urquinaona, des d'on recorrerà el centre de Barcelona per reclamar un estat independent que reconegui salaris i pensions mínimes de 1.200 euros o la jornada laboral de 35 hores. A més, la mobilització reclamarà la derogació de la reforma laboral i la llibertat dels polítics independentistes a la presó i el retorn dels "exiliats". En els propers dies, la plataforma anunciarà el llistat de suports i el recorregut de la manifestació. En el segon any que la plataforma sortirà al carrer, els impulsors han instat a les organitzacions independentistes i en defensa dels drets socials i laborals a adherir-se a la convocatòria que, en el seu manifest, reivindica que "la lluita per un país lliure només es pot entendre si va estretament lligada a la reivindicació d'una societat realment justa i amb més drets socials". En aquest sentit, la mobilització també reclamarà la fi de la discriminació laboral de les dones, l'aplicació de les lleis socials aprovades pel Parlament de Catalunya i suspeses pel Tribunal Constitucional, la rebaixa de les taxes universitàries un 30% i la fi de la "persecució política i judicial" dels docents.  El text reivindica les vagues generals del 3 d'octubre, el 8 de novembre de 2017, el 21 de febrer de 2019 i els dos darrers 8 de març, i crida a seguir sortint al carrer, i demana "ambició" al Govern de la Generalitat i al Parlament per defensar els drets laborals i socials, mentre "l'Estat es debat entre una regressió neofeixista o la consolidació de les polítiques conservadores i austericides actuals".   En els propers dies, la plataforma farà públic el llistat de suports i el recorregut exacte de la manifestació, que els impulsors de la marxa esperen que sigui "massiva". L'any passat la mobilització va aplegar 2.300 persones segons la Guàrdia Urbana i 5.000 segons els organitzadors.

Summary: L'ANC i la Intersindical criden a manifestar-se l'1 de maig per reclamar "una república dels drets socials"


El recentment reelegit president de l’Associació de publicacions Periòdiques en Català (APPEC), Germà Capdevila, inicia un mandat de quatre anys amb diversos reptes al cap, entre ells, trobar “noves maneres de fer arribar les revistes a la gent”. Així ho ha manifestat en una entrevista amb l’ACN, en què ha anunciat una prova pilot amb una cadena de supermercats d’abast nacional perquè sigui punt de venda de capçaleres catalanes. Capdevila defensa la “relativa bona salut” del sector gràcies al model de negoci sustentat en les subscripcions, i creu que iniciatives com la plataforma iQuiosc.cat (per a la qual anuncia una nova etapa “de difusió”) han solucionat la presència digital de totes les capçaleres catalanes. Amb tot, buscarà “solucions imaginatives” per guanyar la batalla més difícil: la venda física de les publicacions arreu del territori.  Germà Capdevila va agafar el relleu de Lluís Gendrau al capdavant de l’APPEC ja els darrers dos anys del seu darrer mandat i aquest setembre ha estat reelegit al capdavant de l’associació per quatre anys més, encapçalant la llista única que optava a les eleccions dels editors de revistes i digitals.   “Posar al capdavant de l’entitat una persona que està buscant un nou camí dins de l’entorn digital era una declaració d’intencions”, convé Capdevila, fundador i editor de la publicació ‘Esguard’, nascuda l’any 2012 com una capçalera exclusivament digital (i que més tard ha vist néixer la seva edició en paper). Per al president de l’APPEC la transició cap al digital és “bastant dispar” dins del sector, però explica que això té més a veure amb “els recursos i la capacitat” de les capçaleres per llençar-s’hi que no amb que no hagin entès “que la cosa va per aquí”.  En aquest front, el principal repte que es marca el president és iniciar “una segona etapa” de l’iQuiosc.cat, un quiosc digital que “ja ha solucionat la presència digital de totes les capçaleres catalanes” –diu Capdevila-, i en què l’associació ha invertit molt temps resolent qüestions d’usabilitat. “Ara estem fent experiments”, anuncia Capdevila, l’objectiu dels quals és “treure-li suc a la iniciativa, difondre-la i fer-la útil i coneguda pels usuaris”.  En aquest sentit, Capdevila recorda la prova realitzada el darrer Sant Jordi, amb una “edició limitada de tarifes planes per analitzar com es comportava l’usuari”. L’APPEC està treballant en aquesta línia i preveu “llençar iniciatives” en aquest àmbit en els propers mesos.  Col·laboració amb l’UPF  En el mateix terreny, l’entitat va iniciar abans de l’estiu una col·laboració amb la Universitat Pompeu Fabra (UPF), a la qual ha encarregat que els faci un diagnòstic de les publicacions digitals a Catalunya. “Els hem demanat un ‘estat de la qüestió’ del mercat digital català i que ens facin propostes per al futur”, detalla Capdevila. Propostes, apunta, “que hauran de passar necessàriament per estrènyer la col·laboració (entre capçaleres), o per la transformació digital de les publicacions”.  Capdevila defensa la multiplicitat de serveis que una entitat com l’APPEC realitza pels seus associats. La millora dels canals de distribució a tot el territori de les capçaleres en català és una de les seves missions. El president cita alguns exemples d’iniciatives que han emprès o en les que participen: “Gestionar directament les subscripcions a biblioteques, col·laborar amb les ‘bibliopiscines’ a l’estiu, compartir la campanya amb Política Lingüística per dur revistes en entorns amb presència majoritària de capçaleres en castellà (consultes mèdiques, perruqueria, bars, etc)”, enumera.  “És una feina de formigueta que va creant capil·laritat amb les publicacions en català”, afirma. I és que, malgrat que més del 85% de la difusió de les publicacions periòdiques en català és per subscripció (“això dóna una estabilitat que altres no tenen”, precisa), “la batalla amb les revistes en castellà al carrer és molt difícil de guanyar”, diu Capdevila.  “Per això som a tots els Abacus” amb punts de venda de revistes”, apunta. En la mateixa línia, Capdevila avança que aviat iniciaran una prova pilot amb una gran cadena de supermercats –de la qual prefereix no anunciar el nom- perquè esdevingui també un punt de venda de revistes en català. Una prova, que si resulta, portaria diversitat de publicacions periòdiques en català a tots els racons del país i en un tipus d’establiments d’ús quotidià.

Summary: Germà Capdevila: “Hem de buscar noves maneres de fer arribar les revistes a la gent”


Elisenda Alamany, portaveu de Catalunya en Comú, ha afirmat aquest dilluns que "mai, absolutament mai" el partit al qual pertany formarà govern amb PDeCAT. Ho ha dit a través de Twitter i esmentant la secretària general d'ERC, Marta Rovira. "Mai, absolutament mai, Marta Rovira, seríem en un govern amb PDeCAT. El projecte de país que volem és molt lluny en termes nacionals i socials". Alamany ha contestat d'aquesta manera la líder republicana, que en una entrevista a Catalunya Ràdio ha afirmat que veia "absolutament possible" un quadripartit format per ERC, PDeCAT, CUP i Catalunya en Comú després de les eleccions del 21-D.

Summary: Alamany: "Mai, absolutament mai, seríem en un govern amb PDeCAT"


El lletrat de Jordi Sànchez, Josep Rull i Jordi Turull, Jordi Pina, ha demanat als membres del tribunal que "facin de jutges, no de salvadors de la pàtria". Pina s'ha referit a la carta que va enviar el president del Suprem, Carlos Lesmes, al magistrat instructor del 13, Juan Antonio Ramírez Suñer, quan va morir i on li reconeixia haver "canviat el rumb de la història". "Semblaria que els magistrats estan per defensar la unitat d'Espanya perquè sinó és impossible d'entendre les frases", ha manifestat. A més, ha acusat la fiscalia d'evitar que l'1-O es jutgi a Catalunya. Ha recordat que la setmana passada el fiscal del cas Trapero, Pedro Rubira, (a l'Audiència Nacional) va qüestionar la "imparcialitat i la serenitat" dels tribunals catalans per jutjar els fets. Segons Pina, aquest fet serveix per "obtenir més llum" del per què no s'ha volgut enviar la causa a Catalunya. En la fase de qüestions prèvies, el lletrat Jordi Pina ha recriminat al tribunal la carta que Lesmes va enviar amb motiu de la mort del jutge instructor del 13. Ha apuntat que la causa es "nodreix" de la investigació que va fer el jutjat d'instrucció de Barcelona i que és "preocupant" que Lesmes s'hi adrecés amb aquells termes. Per això, ha fet un "prec" a la sala: "Facin de jutges i no de salvadors de la pàtria perquè no va d'això", ha sentenciat.  També ha aprofitat per referir-se a les polèmiques paraules del fiscal de l'Audiència Nacional, que qüestionava la falta d"imparcialitat i serenitat" dels tribunals catalans per jutjar els dets. "El ministeri fiscal ha canviat el criteri general sobre la ubiqüitat d'on s'ha de jutjar el cas", ha exposat davant el tribunal.  Vulneració de drets fonamentals  Com han fet altres advocats, el lletrat ha exposat que el judici suposa la vulneració de diversos drets fonamentals, com el de la tutela judicial efectiva o a un jutge imparcial. També ha criticat que quatre dels magistrats van formar part de la sala que va admetre a tràmit la querella inicial de la fiscalia general i els acusa de "d'estar contaminats" i, per tant, demana que s'apartin del cas. Entre ells, hi havia el president del tribunal, Manuel Marchena.  També ha advertit que si no se'ls permet la traducció simultània al català s'estarà produint una "discriminació lingüística" i ha lamentat que el judici ha arrencat sense que tingui en la seva disposició tots els documents acceptats pel tribunal com a prova.  A més, també ha parlat de la vulneració al dret a la defensa i a un judici amb totes les garanties. Ha argumentat que es vulnera pel fet d'estar en presó preventiva i que això dificulta la preparació del judici i ha exposat que a Soto del Real se'ls han retingut durant diversos dies els ordinadors.  També ha demanat que part de la prova que se'ls ha rebutjat s'accepti. A més, ha exposat que el tribunal no ha dit si accepta o no accepta un 'pen-drive' amb diverses imatges de l'1-O per "acreditar la violència".  Insisteix que cal que declari el rei Felip VI i Puigdemont  Pina ha dit que no vol "importunar" el rei Felip VI però ha dit que el tribunal comet "un error" quan diu que per llei no ha de testificar. "Jo interpreto que una cosa és prohibir i una altra cosa és estar exempt", ha dit Pina, que creu que si el discurs del dia 3 està dins el relat dels fets que usa l'acusació s'hauria de poder interrogar el monarca. "No importunem ningú si la sala li proposa aquesta possibilitat i si ell considera que no ha de venir, no hi ha cap problema", ha manifestat.  També ha insistit en citar Puigdemont. "Tothom és incapaç d'entendre per què no s'escoltarà Puigdemont", ha exposat Pina, que apunta que també s'han citat altres investigats com Trapero i que això no és "cap excusa". A més, ha defensat que el 7 de febrer Puigdemont havia de declarar per videoconferència a Bèlgica, citat per unes diligències prèvies que s'investiguen al jutjat 23 de Barcelona i que, per tant, ara se'l podria haver citat per aquesta via. Pina també ha tornat a demanar el testimoni del síndic de greuges, Rafael Ribó, i ha recordat que Sànchez va ser durant anys adjunt al síndic.  El lletrat ha demanat al tribunal que resolgui les qüestions prèvies ara i que no s'esperi a fer-ho en sentència.  Per la seva banda, l'advocada Ana Bernaola, en representació de Jordi Turull, ha denunciat que les defenses encara no tenen "totes les actuacions" acceptades pel tribunal i ha lamentat que les sessions el judici hagin començat en aquestes circumstàncies. La lletrada també creu "insòlit" que no se'ls hagi facilitar uns informes mèdics d'uns agents de policia que recullen lesions patides durant l'1-O emparant-se en la protecció de dades.  La lletrada creu que hi ha una "vulneració" del dret de defensa i d'un judici amb totes les garanties. Bernaola ha afegit que el seu client té pendent un recurs davant del Tribunal Constitucional (TC) que si és admès "comportaria la nul·litat del procediment". A més, ha recordat que una sala del Suprem té pendent una petició de recusació de Manuel Marchena que es veurà dimarts de la setmana que ve. Per això, creu "lògic" que, després de celebrar les qüestions prèvies, es posposi l'inici de les declaracions dels acusats.

Summary: El lletrat de Sànchez, Rull i Turull al tribunal: "Facin de jutges, no de salvadors de la pàtria"


La IAEDEN-Salvem l'Empordà reclama a la Generalitat que declari tot Catalunya com a zona vulnerable o vulnerada per contaminació de nitrats i l'ampliació de la moratòria de noves instal·lacions porcines o ampliacions de les existents a tot el país. L'entitat ecologista ha enviat un escrit al Departament de Territori i Sostenibilitat i al d'Agricultura, que estan tramitant un nou decret de zones vulnerables. Els ecologistes asseguren que la situació actual de la qualitat de l'aigua a Catalunya és "alarmant" i ´recorden que en l'avaluació del març del 2016, l'ACA considerava que gairebé la meitat de les masses subterrànies d'aigua catalanes ja estan contaminades. Des de l'entitat també recorden que la mesura que demanen ja va ser proposada pel Consell Assessor pel Desenvolupament sostenible (CADS), que pertany al Departament de Presidència en un informe.  "El 50% de les masses d'aigua subterrànies s'han declarat en mal estat químic i d'aquestes, el 83% s'han diagnosticat amb excés de nitrats (concentracions per sobre de 50 mg/l)", asseguren els ecologistes en un comunicat. Així doncs, afegeixen, l'excés de nitrats provoca el mal estat en un 41% de les masses d'aigua subterrànies a Catalunya i el 65% d'aquestes són "pràcticament irrecuperables".   Si es té en compte, diuen, que "cada vegada hi ha més factors que amenacen la qualitat i la quantitat de les aigües, l'escenari esdevé molt més crític". Aquests factors, insisteixen, es deuen a les previsions de períodes més llargs de sequeres motivades pel canvi climàtic, l'augment de població i turisme previst, l'increment de nitrogen provinent de fangs de depuradores o el preocupant augment de cabana ramadera. En aquest sentit, alerten també que en el període 2016-2018, "la cabana porcina   ha augmentat a Catalunya en 759.606 places més i la de gallines i pollastres ha incrementat en 4.870.709 places i, per tant, hi ha un major excedent de nitrat a considerar".  L'entitat recorda, a més, que la mesura que reclamen ja va ser proposada pel Consell Assessor pel Desenvolupament Sostenible del Departament de Presidència i que, per tant, la Generalitat ha de promoure l'ampliació de les zones vulnerables amb la finalitat de protegir "la poca aigua que tenim no contaminada". "Fins i tot plantegem que les zones contaminades (aquest 41% de les masses d’aigua) siguin declarades com a vulnerades i tinguin un règim d’actuacions i prevencions encara molt més restrictiu que el vulnerable", insisteixen.  D'altra banda, demana l'ampliació de la moratòria per instal·lar noves explotacions ramaderes intensives o l'ampliació de les existents a tot Catalunya. L'entitat considera que la declaració efectuada per part del Departament d'Agricultura que afecta 66 municipis és "insuficient".  "La moratòria per la instal·lació de noves places ramaderes s'ha d’ampliar a tots els municipis amb excedent de nitrats, que com a mínim seran els més de 650 que es refereix l'avaluació de l'ACA i tots aquells que se situïn en l'àrea d'influència de les masses d’aigua que s'han de protegir", afegeixen.

Summary: Salvem l'Empordà reclama declarar tot Catalunya zona vulnerable per contaminació de nitrats i una moratòria a noves granges


L'Hospital del Mar de Barcelona ha celebrat una jornada de portes obertes aquest diumenge al matí per mostrar a la ciutadania el seu nou edifici, de 15.877 metres quadrats repartits en quatre plantes –dues d'elles subterrànies) i que ha suposat una inversió de 76 milions d'euros, dels quals 42 han estat aportats per la Generalitat de Catalunya i 34 per l'Ajuntament de Barcelona. Aquesta és la primera de les tres fases del projecte global d'ampliació i remodelació del centre. Un projecte que va estar aturat durant cinc anys, del 2010 al 2015. El nou edifici albergarà les Urgències; els serveis d' Oncologia i els hospitals de dia, que entraran en funcionament de forma escalonada. Les Urgències s'obriran el 23 de maig, mentre que els tractaments d'Oncologia Radioteràpica començaran el 25 de maig i l'activitat als Hospitals de dia s'iniciarà a partir del 30 de maig fins a principis de juny, en funció de l'especialitat. Pel que fa a les noves urgències d'obstetrícia i ginecologia, la seva posada en marxa es farà el mes de setembre. Segons la doctora Olga Pané, gerent del Parc de Salut Mar, "aquesta és una primera passa que constitueix una notable millora, sobretot perquè el trasllat de l'Oncologia Radioteràpica de l'Hospital de l'Esperança a l'Hospital del Mar comportarà l'agrupació dels serveis oncològics i, per tant, el seu apropament als veïns dels barris de Ciutat Vella i Sant Martí, àrea de referència del centre". A través d'un comunicat, Pané també ha destacat que "les noves instal·lacions suposen l'actualització dels equipaments i un augment de la confortabilitat dels pacients i dels professionals, especialment als serveis d'Urgències, Hospitals de dia i Obstetrícia-Ginecologia". En les dues futures fases es construiran dos edificis de cinc plantes més, dos soterranis que s'uniran amb el que ara entra en funcionament de forma perpendicular i que substituiran les instal·lacions centenàries actuals, que van ser restaurades amb motiu dels Jocs Olímpics del 1992, ara fa 25 anys. Quan es completi el projecte de rehabilitació, l'hospital, que ara té uns 60.000 metres quadrats, tindrà 103.500 metres quadrats.

Summary: L'Hospital del Mar estrena un nou edifici de quatre plantes i 16.000 metres quadrats amb una jornada de portes obertes


La 3a edició del Festival d'Astronomia del Montsec, que se celebrarà entre el 30 de setembre i el 9 d'octubre, oferirà enguany un total de 34 propostes –el 2015 van ser 23- per als diferents públics com ara activitats de divulgació científica, tallers, xerrades, visites, sessions d'experiments i actuacions musicals, entre altres, amb l'objectiu d'assolir la visita d'unes 3.000 persones, el doble que l'any passat. La majoria de les activitats es duran a terme al Centre de l'Observació de l'Univers (COU) d'Àger (Noguera), del Parc Astronòmic del Montsec (PAM), però per primera vegada també se n'han organitzat a les ciutats de Balaguer i Lleida. Així mateix i coincidint amb el festival, es durà a terme la primera reunió del comitè organitzador del 1r Congrés Internacional d'Astroturisme que vol acollir l'any 2017 el COU, amb el suport de l'Agència Catalana de Turisme. La Diputació de Lleida ha acollit aquest dijous la presentació del 3r Festival Astronòmic del Montsec, que en aquesta edició amplia els dies, les activitats i les seves seus ja que, a més del COU, també s'han programat actes a les ciutats de Lleida i Balaguer. El festival té com a objectiu principal divulgar la ciència entre la societat, mitjançant l'organització d'activitats científiques, culturals i d'oci pensades per a tota la família, que aconsegueixen despertar l'interès per l'astronomia i ajudin a potenciar la zona del Montsec com a destinació d'astroturisme. En aquesta tercera edició, s'espera la visita d'unes 3.000 persones, el doble de l'any passat, segons ha explicat la presidenta del Consell Comarcal de la Noguera, Concepció Cañadell. Un aspecte rellevant és que s'han programat una sèrie de conferències sobre astronomia impartides per destacats científics com ara Teodoro Roca, de la Universitat de la Laguna (Tenerife); Carlos García, de la Rovira i Virgili; Roberto Emparan, de l'ICREA i de la Universitat de Barcelona, i Francisco Javier Castander, de l'Institut de Ciències de l'Espai (IECC-CSIC). A la vegada, el certamen comptarà amb propostes musicals i espectacles com ara les actuacions que es duran a terme el marc del cicle 'Música sota les estrelles' de Tui Higgins & Javier Monge Jazz Project o de Josep Manel Vega Quartet.  La festival també oferirà als visitants una àmplia varietat de tallers, experiments científics per part del televisiu Dani Jiménez i conta contes astronòmics dirigits als més petits, a càrrec de Sílvia Palazón i Cesc Serrat- Així mateix, també s'han previst degustacions gastronòmiques amb productes de la zona del Montsec. Tot i això, les visites guiades nocturnes al COU i les activitats al Parc dels Telecopis seguiran sent un dels principals reclams del festival per als turistes, segons ha destacat Salvador Ribas, director científic del Parc Astronòmic del Montsec. Un any més s'ofereixen paquets turístics de dos dies, amb allotjament i àpats, que permeten als visitants combinar les activitats del festival amb propostes turístiques per l'entorn del Montsec.  Congrés Internacional d'Astroturisme  Coincidint amb la celebració del 3r Festival Astronòmic del Montsec, el Centre d'Observació de l'Univers acollirà la primera reunió del comitè organitzador del 1r Congrés Internacional de Turisme Astonòmic que el Montsec vol acollir el 2017, amb la col·laboració de l'Agència Catalana de Turisme. L'objectiu és que hi prenguin part experts mundials i s'hi donin a conèixer diferents experiències internacionals entorn de l'astroturisme. Cañadell ha destacat l'aposta del Montsec per consolidar-se com a destinació d'astroturisme, aprofitant el segell Starlight i l'excepcionalitat del cel fosc de l'entorn.  Previsió d'assolir els 30.000 visitants al COU aquesta temporada Finalment, Salvador Ribas ha destacat que aquest estiu ha estat "el millor de la història" pel que fa a visitants del Centre d'Observació de l'Univers en què s'ha assolir la xifra de 10.000 visitants. Aquest fet que fa pensar als responsables del PAM que en l'actual temporada es podria arribar als 30.000, xifra que suposaria el rècord des que es va posar en marxa l'equipament. Pel que fa a paquets turístics, l'objectiu és superar els 800, uns 200 més que els venuts la temporada passada.

Summary: El 3r Festival d'Astronomia del Montsec amplia les activitats i per primer cop se'n faran a Lleida i Balaguer


El Suite Festival ha desvetllat els primers artistes convidats de la tercera edició, que tindrà lloc al Liceu. Un concert de Bertín Osborne, en què estrenarà el disc 'Va por ellas' el 16 de gener aixecarà el teló d'un certamen, que s'allargarà fins al 29 de juny, quan actuaran els llegendaris Status Quo. Paral·lelament, el 28 de febrer actuaran Hombres G, el 23 de març serà el torn d'Steve Hackett amb un nou xou. Finalment, el 31de març prendrà el relleu Uberto Tozzi, amb més de tres dècades de trajectòria dalt dels escenaris i que presentarà 'Ma Che Spettacolo'. Properament, el festival donarà a conèixer la resta d'artistes.

Summary: Status Quo, Steve Hackett, Bertín Osborne, Hombres G i Umberto Tozzi, primers confirmats del Suite Festival


La Diputació de Lleida, mitjançant el Patronat de Turisme, promociona al mercat d'Israel l'oferta de natura, turisme actiu, neu i cultura de les comarques lleidatanes, com també les rutes 'Perseguits i salvats', en el marc de la Fira Internacional dels Mercats Turístics de la Mediterrània (IMTM) que se celebra a Tel Aviv el 6 i el 7 de febrer. La fira IMTM és el saló més gran del sector turístic que se celebra a la Mediterrània oriental i és el vuitè any consecutiu que el Patronat de Turisme de la Diputació de Lleida hi és present sota la marca Pirineus i dins l'estand de l'Agència Catalana de Turisme. Aquesta és la tercera mostra d'àmbit internacional en la qual participa aquest any 2018 el Patronat de Turisme amb per donar a conèixer l'oferta turística del Pirineu i les Terres de Lleida. Les altres dues han estat a Alemanya i la Gran Bretanya.  El vicepresident del Patronat de Turisme, Gerard Sabarich, i el director, Juli Alegre, participen de forma directa en aquesta fira israeliana, en la qual tenen previstes diferents reunions de treball i accions promocionals amb touroperadors i representants de mitjans de comunicació destinades a posicionar l'oferta turística de Lleida al mercat d'Israel. Entre el material divers que s'hi distribuirà al taulell de Pirineus, destaquen els catàlegs editats per la Diputació de Lleida amb informació sobre la senyalització de les cinc rutes d'evasió dels jueus de l'Holocaust pel Pirineu de Lleida i que formen part del projecte 'Perseguits i salvats', amb diferents itineraris per la Val d'Aran, la Cerdanya, l'Alta Ribagorça, l'Alt Urgell i el Pallars Sobirà. Els visitants també tindran al seu abast tota l'oferta turística del Pirineu de Lleida vinculada amb la natura, el senderisme i el cicloturisme, amb informació sobre rutes i establiments com també sobre la diversitat d'activitats d'esports d'aventura, mitjançant els catàlegs editats en hebreu i en anglès pel mateix Patronat per tal de promocionar tot el ventall de possibilitats que ofereixen les comarques de la demarcació en l'àmbit turístic. Els turistes israelians que visiten les comarques de Lleida, principalment les del Pirineu, trien la destinació atrets sobretot per l'oferta de natura, muntanya i turisme actiu, a més dels vestigis històrics relacionats amb la cultura jueva. Catalunya és considerada una destinació de caire preferent pel turisme israelià, amb el Pirineu de Lleida i el Parc Nacional d'Aigüestortes i Estany de Sant Maurici com a referents, a més de les seves comarques d'influència: l'Alta Ribagorça, el Pallars Jussà i el Pallars Sobirà, a més de la Val d'Aran. Cal tenir en compte, però, que l'aerolínia israeliana Arkia ha cancel·lat aquesta temporada d'hivern la connexió entre Tel Aviv i l'Aeroport de Lleida-Alguaire, decisió que la companyia va atribuir a raons operatives. Des del 2015, Arkia programava durant entre els mesos de gener i març una desena de vols per transportar passatgers des d'Israel a Alguaire, sobretot esquiadors, que tenien com a destí el Pirineu andorrà.  Rècord de turisme estranger a Lleida durant el 2017 Altrament, cal recordar que durant 2017 el turisme estranger que va visitar la demarcació de Lleida  va seguir la tendència alcista dels darrers anys fins a batre el seu propi rècord, millorant els resultats de l'any anterior i situant-se en el millor registre des que el Patronat de Turisme fa un seguiment de les dades d'ocupació. Així, l'any 2017 el turisme internacional va créixer un 6,5 % en el nombre de viatgers respecte al 2016 i un 1,4 % en el de pernoctacions. El turisme estranger va representar el 15,50 % del volum total de visitants i de pernoctacions que es van dur a terme a la demarcació lleidatana.

Summary: La Diputació de Lleida promociona l'oferta turística de la demarcació al mercat d'Israel


Els pressupostos generals de l'Estat per al 2017 destinen a Catalunya 1.149,58 MEUR en inversions, 30 milions d'euros menys que el 2016. Tot i que en nombres absoluts la xifra ha disminuït, el percentatge d'inversió a Catalunya en relació a la resta de l'Estat és superior al de l'any passat, ja que el gruix de les inversions ha baixat al conjunt d'Espanya. Aquest 2017 l'Estat invertirà el 13,4% del total a Catalunya, mentre que l'any passat el percentatge era del 10,7% del total.  Les xifres d'aquest any i del passat són superiors a les del 2015, quan l'Estat va destinar 1.072 d'euros a Catalunya, un 9,5% del total de l'Estat.  La inversió de l'Estat a Catalunya per al 2017 representa el 13,4% del conjunt de l'Estat i està per sota de la contribució del territori català al PIB estatal, que frega el 19%.  El gruix de les inversions previstes corresponen al ministeri de Foment. A tall d'exemple, els pressupostos destinen 271 MEUR a Rodalies de Catalunya, que inclouen entre d'altres el nou accés de la T-1 a l'aeroport del Prat, el desdoblament de la R3 i la millora de diverses estacions, entre d'altres. D'altra banda, durant el 2017 el corredor mediterrani només rebrà a Catalunya 7,8 milions d’euros, menys del 2,5% del pressupost total de l’obra en el quadrienni 2017-2020. Catalunya és la segona autonomia que més diners rebrà darrere d'Andalusia, que obtindrà 1.156,76 MEUR (el 13,5%), tal com es desprèn de la documentació dels pressupostos del 2017 feta pública aquest dimarts. En tercera posició hi ha la comunitat de Madrid (1.005,56 MEUR; l'11,7%) i en la quarta, Castella i Lleó (991,49 MEUR, l'11,5%). Segueix Galicia (924,64 MEUR; el 10,8%), València (amb 589,18 MEUR; el 6,9%), Castella – la Manxa (428,40 MEUR, el 5%), el País Basc (381,43 MEUR; el 4,4%), Aragó (343,65 MEUR; el 4%), Extremadura (303,50 MEUR, el 3,5%), Múrcia (272,58 MEUR, el 3,2%), Canàries (270,28 MEUR, el 3,1%), Astúries (211,25 MEUR; el 2,5%), Cantàbria (199,93 MEUR; el 2,3%), Balears (148,05 MEUR, l'1,7%), Navarra (79 MEUR, el 0,9%), La Rioja (75,51 MEUR; el 0,9%), Melilla (37,12 MEUR; el 0,4%), Ceuta (29,52 MEUR; el 0,3%).   En els pressupostos de l'any 2016 Catalunya se situava en el quart lloc en inversions per part de l'Estat, per darrere d'Andalusia (16,5%), Castella i Lleó (13,1%) i Galícia (12,3%).  El 2016 l'Estat va preveure en els pressupostos de l'Estat una inversió per a Catalunya de 1.179,53 MEUR. La inversió real del 2017 en els pressupostos a tot l'Estat ha disminuït un 2,8% respecte a l'any anterior i suma en total 12.867,46 MEUR, dels quals 8.597,43 MEUR corresponen a inversions regionalitzables; 4.244,32 MEUR a inversions no regionalitzables i de diversos territoris i 25,71 MEUR a l'estranger.  El 2016 les inversions pressupostades a tot l'Estat van sumar 13.231,21 MEUR, dels quals 2.146,91 van correspondre a inversions no regionalitzables i de diversos territoris i 31,66 MEUR a l'estranger. Aquestes xifres corresponen al que es va pressupostar, no al que es va executar finalment. El ministre d'Hisenda i Funció Pública, Cristóbal Montoro, ha entregat aquest dimarts a la presidenta del Congrés dels Diputats, Ana Pastor, el Projecte de Llei de Pressupostos Generals de l'Estat per al 2017.  Els comptes preveuen un creixement econòmic del 2,5% i que l'atur se situï a nivells del 2008.

Summary: ACTUALIZACIÓ:Els pressupostos de l'Estat destinen a Catalunya 1.149,58 MEUR en inversions per al 2017, 30 milions menys que el 2016


Des d'aquest dissabte ja estan obertes totes les cinc estacions d'esquí de les comarques gironines. Avui ha estat el torn de les instal·lacions situades al Ripollès, Vall de Núria i Vallter 2000, les últimes que faltaven, i que han obert portes a mig gas i amb gruixos de neu d'entre 5 i 25 centímetres. La inversió tèrmica d'aquests últims dies - avui mateix ha fet catorze graus- i la pluja que ha caigut a primera hora del matí no ha acabat d'ajudar. No obstant això, les estacions han atret a centenars de persones que volien gaudir de la neu. En principi, Vall de Núria espera rebre 4.300 visitants durant aquest pont i ja ha penjat el cartell de complet a l'hotel del santuari. Pel que fa a la única estació d'esquí nòrdic gironina, Guils Fontanera, les instal·lacions van obrir ahir i ja han rebut més de 400 esquiadors. La setmana passada ja van obrir portes les estacions situades a la comarca de la Cerdanya, La Molina i Masella, amb una gran afluència d'esquiadors. Per exemple, en nomes sis dies, Masella ja va superar els 5.000 esquiadors. Ahir va ser el torn de la única estació d'esquí nòrdic de les comarques gironines, Guils Fontanera, que es troba a 1.905 metres d'altura i que aquest dissabte ha rebut més de 400 esquiadors.  Des de l'estació, el seu director, Josep Martí, espera que demà les instal·lacions estiguin al 80% de la seva capacitat i calculen que rebran una bona afluència de visitants. Aquests dos dies han disposat d'entre 15 i 30 centímetres de neu però la inversió tèrmica els està perjudicant. "Aquest dissabte hem tingut catorze graus de temperatura, si continua així i no neva potser tindrem un problema", ha comentat.  Un comentari que també ha repetit el director de Vallter 2000, Enric Serra. L'estació ripollesa ha arrencat la temporada aquest dissabte obrint la zona de debutants i el parc lúdic. "Estem molt contents per haver pogut obrir durant el pont de la Puríssima i esperem que les temperatures ens acompanyin durant els propers dies", ha comentat. En concret, l'estació ha obert amb gruixos d'entre 5 i 15 centímetres i espera poder fer treballar els canons de neu artificial aquestes nits per poder anar obrint més pistes gradualment.  Per últim, l'estació de Vall de Núria també ha obert portes aquest dissabte amb gruixos d'entre 15 i 25 centímetres. El miler d'esquiadors que han accedit a les instal·lacions aquest dissabte han pogut gaudir de la zona de debutants i de les onze pistes disponibles. "En principi, esperem rebre uns 4.300 visitants durant aquest pont i ja hem arribat al 100% d'ocupació pel que fa a l'hotel", ha assenyalat la responsable de comunicació de l'estació, Ruth Bober.

Summary: Vallter 2000 i Vall de Núria arrenquen la temporada de neu a mig gas


El portaveu adjunt de JxCat, Eduard Pujol, ha considerat aquest diumenge les paraules de la vicepresidenta del govern espanyol, Carmen Calvo, davant els seus dubtes sobre de la presó preventiva dels presos polítics si s'allarga la vista oral i les ha qualificat de "l'aproximament més valent del que s'ha fet fins ara". Amb tot, Pujol ha demanat al govern espanyol que faci un pas endavant "clar" i que prescindeixi dels "focs d'artifici i del màrqueting polític", després que aquest dissabte la delegada del govern, Teresa Cunillera, apuntés la possibilitat d'indultar als polítics presos, una proposta que ha aixecat polseguera i que la delegació del govern espanyol ha matisat. El portaveu de Junts per Catalunya s'hi ha referit durant la diada castellera de Santa Tecla. "La presó preventiva i tot el procediment és un disbarat des del primer moment", ha afirmat Eduard Pujol. "Tant de bo s'alcin moltes veus que demanin posar punt final a tota aquesta vergonya democràtica, no hi ha rebel·lió ni violència", ha reiterat el portaveu de Junts per Catalunya, instants abans del començament de la diada castellera de Santa Tecla a Tarragona, aquest diumenge al migdia. I en aquest sentit, Pujol ha qualificat el posicionament de la vicepresidenta del govern espanyol, Carmen Calvo, sobre la situació de la presó preventiva dels líders independentistes, de ser "l'aproximament més valent del que s'ha fet fins ara, que és acceptar que la presó és injustificable i que no té raó de ser", ha reblat. Pel que fa a les declaracions de la delegada del govern espanyol, Teresa Cunillera, sobre la possibilitat d'indultar als presos polítics, un cop hi hagi sentència i sempre que ho demanin, Pujol ha considerat que quan es comença a introduir en el debat públic l'indult és una mostra de la "voluntat de netejar i blanquejar la imatge de l'Estat i del PSOE". "La proposta de Cunillera va durar minuts perquè poc després algú del propi PSOE la va desmentir, com li van fer en campanya al senyor Iceta. Estem acostumats a aquests jocs de mans", ha assegurat Pujol. Per tot plegat, el portaveu de JxCat ha instat al govern espanyol a posar "fil a l'agulla per resoldre d'una vegada per totes aquesta situació d'injustícia". "Farà un any de l'1 d'Octubre i és un molt bon moment perquè el president Sánchez es tregui les pors de sobre, decideixi ser un home d'estat i prescindir dels focs d'artificis i del màrqueting polític que vol suavitzar la seva imatge", ha reblat el portaveu. I en aquesta línia, Pujol ha apuntat que l'Advocacia de l'Estat podria "decidir una altra direcció" per mostrar un "gest concret". Junts per Catalunya demana unitat de cara les eleccions municipals D'altra banda, des de la formació independentista no han entrat a valorar el nomenament d'Ernest Maragall per encapçalar la candidatura d'Esquerra Republicana a les eleccions municipals de Barcelona. Així com tampoc el posicionament de David Bonvehí que en declaracions a l'ACN ha considerat que Neus Munté és millor candidata que Ferran Mascarell.  De fet, Pujol ha remarcat que des del seu partit seguiran defensant la unitat i la transversalitat. "És molt important que la gent tingui un agafador comú clar, com més units més forts. La transversalitat és la que va rebre un premi major per part de l'electorat el 21-D", ha conclòs.

Summary: Pujol, sobre les paraules de Calvo: "Són l'aproximament més valent que s'ha fet fins ara"


El 27,85% del parc de turismes i tot-terrenys a Catalunya no tenen distintiu ambiental i a partir de l'1 de gener no podran circular per la Zona de Baixes Emissions de Barcelona, segons les dades publicades aquest dilluns per FACONAUTO i basades en dades de la DGT. Es tracta dels vehicles antics més antics i contaminants del parc mòbil: models de gasolina anteriors al 2000 i dièsels del 2006. A més, un 32,91% tenen l'etiqueta B, i són models gasolina matriculats a partir del 2000 i dièsels des del 2006. Gairebé el 30% restant són cotxes amb etiqueta C, models de gasolina matriculats a partir del gener del 2006 i dièsels que circulen des del 2014.  Els d'etiqueta CERO emissions elèctrics només són el 0,13% del parc mòbil a Catalunya, mentre que els ECO, que inclouen els híbrids, són un 1,48% del total.  Segons Faconauto, les xifres posen de manifest "el greu problema que pateix l'automoció", amb un parc mòbil envellit i amb un fort impacte mediambiental. En aquest sentit, ha insistit en renovar el parc de vehicles.  "La millor manera d'avançar cap a una mobilitat descarbonitzada i sostenible és matricular un vehicle nou, independentment de l'etiqueta que tingui", ha assegurat la vicepresidenta de Faconauto, Marta Blázquez. Segons la patronal de concessionaris, "davant de la manca de govern" a Espanya són "les comunitats autònomes que poden donar resposta a aquesta urgència".

Summary: El 27,85% dels cotxes a Catalunya circula sense distintiu mediambiental i no podrà entrar a Barcelona


Els aeroports catalans tenen programats per les festes de Nadal uns 16.000 vols entre Barcelona-El Prat, Girona i Reus, segons dades fetes públiques aquest dijous per AENA. En total, s'ofereixen uns tres milions de seients. Palma, Madrid, Londres-Gatwick, Roma-Fiumicino i París-Charles de Gaulle són els destins amb més vols previstos durant les vacances nadalenques des de l'aeroport d'El Prat, on hi ha programats 15.725 moviments comercials. A Girona-Costa Brava, s'ofereixen 150 operacions durant el Nadal, amb 27.500 seients, mentre que a Reus hi ha programats 10 vols comercials amb unes 2.000 places.  A nivell concret, fins al dia 27 de desembre, l'aeroport d'El Prat operarà 6.233 serveis, amb una oferta de 1.145.956 seients. Per Cap d'Any i el pont, hi ha programats 5.448 vols i 894.872 places, i pel cap de setmana de Reis les operacions previstes se situen en 3.187, amb una oferta de 591.673 seients.  Els principals destins dins del territori espanyol des de l'aeroport de Barcelona són Palma, Madrid, Sevilla, Eivissa i Menorca. Pel que fa als viatges internacionals, el rànquing l'encapçala Londres-Gatwick, seguida de Roma-Fiumicino, Paris-Charles de Gaulle, Amsterdam Schipol i Lisboa. Els destins intercontinentals amb més oferta per volar aquest Nadal són Alger, Tel Aviv, Doha, Casablanca i Dubai.

Summary: Els aeroports catalans tenen 16.000 vols programats per les festes de Nadal


El Departament d'Interior ha donat per finalitzat pocs minuts abans de dos quarts de tres del migdia el dispositiu de seguretat al voltant de la Llotja de Mar, on s'ha celebrat la reunió del Consell de Ministres. Segons ha informat el Departament, en breu es començarà a restablir la circulació de vehicles i persones a la zona, un cop ha acabat la reunió de l'executiu espanyol i la roda de premsa posterior. A hores d'ara, es mantenen dos grups de manifestants als carrers adjacents a la zona, al carrer Ample i al carrer Fusteria, on els Mossos d'Esquadra han carregat. A hores d'ara, hi ha onze persones detinguts a Catalunya per les protestes pel 21-D, nou a Barcelona i dos a l'Ampolla.

Summary: Interior dona per finalitzat el dispositiu al voltant de la Llotja i començarà a restablir la circulació


El departament de Cultura ha manifestat aquest dijous la seva "disconformitat" amb la decisió de l'Audiència d'Osca sobre Sixena i considera que procedeix la interposició d'un recurs de cassació davant del Tribunal Suprem. Des del departament asseguren que encara no han estat notificats formalment de la sentència però que tenen coneixement del seu contingut i que reiteren la seva estratègia de defensa del patrimoni cultural català mitjançant tots els instruments legals que estan al seu abast. L'Audiència d'Osca ha desestimat els recursos interposats per la Generalitat i el MNAC contra la sentència dictada pel Jutjat de primera instància número 1 d'Osca, que declarava nul·les les compres de 97 obres d'art en litigi amb l'Aragó i ordenava el trasllat de les peces a Sixena, entre elles, les 44 que segueixen al Museu de Lleida. És contra aquesta sentència que consideren que s'ha de recórrer al Suprem, una decisió, però, que correspon prendre al ministre de Cultura, Íñigo Méndez de Vigo, com a conseller provisional, en aplicació de l'article 155. En el cas Sixena, però, l'última vegada que el ministeri de Cultura va tenir l'oportunitat de recórrer una resolució judicial, no ho va fer. L'Estat va impedir a la Generalitat recórrer el requeriment a Méndez de Vigo per traslladar a l'Aragó les obres de Sixena, tal com ordenava una providència del jutjat número 1 d'Osca del 15 de novembre. En ella es requeria a Íñigo Méndez de Vigo que donés compliment a les resolucions judicials provisionals i lliurés a l'Aragó de les 44 obres d'art en litigi que segueixen al Museu de Lleida. Era la primera vegada que la Generalitat no recorria una ordre judicial en el cas Sixena.

Summary: El departament de Cultura es mostra disconforme amb la decisió de l'Audiència d'Osca i creu que cal recórrer al Suprem


Aquest dijous ha nascut el primer nadó a la Casa dels Parts de l'Hospital Sant Joan de Déu de Martorell. Aquest espai, pioner a Catalunya, reprodueix les condicions de confort i calidesa d'una llar perquè les mares que ho desitgin i compleixin uns criteris específics puguin tenir un part totalment natural assistides en tot moment per una llevadora. Aquest és el cas de la mare del primer nadó nascut en aquesta unitat, de Sant Quirze del Vallès, que ha tingut plena llibertat en la presa de decisions sobre com havia de ser el naixement del seu fill assessorada en tot moment per l'equip de llevadores de l'hospital. La unitat, separada del bloc obstètric, posa a disposició de les mares una banyera de parts, un ampli llit, lianes i pilotes per afavorir una posició el més còmoda possible, així com altres aspectes pensats per fer més agradable i tranquil el procés de part. A Catalunya, i segons les dades preliminars d’un estudi que s’està duent a terme amb el suport del Departament de Salut (MidconBirth), aproximadament un 12 % de les dones estan optant per tenir un part sense utilització d’analgèsia peridural i es podrien beneficiar d’aquest tipus d’instal·lacions. S’espera que la casa de parts de l’Hospital Sant Joan de Déu de Martorell atengui unes 80 dones a l’any.

Summary: Neix el primer nadó a la Casa de Parts de l'Hospital de Martorell


El Departament de Salut endureix les mesures preventives per la covid-19 a Reus, amb restriccions més estrictes que a Barcelona i Figueres. Queden prohibides les trobades de més de deu persones i es limita l’aforament al 50% en bars i restaurants, tant a l’interior com a l’exterior. Tampoc es podrà consumir a les barres dels establiments. Es restringeix l’aforament en cerimònies religioses al 33% i en esdeveniments culturals i esportius, al 50%. “Fem una crida a no anar-hi si no és estrictament necessari; només tenim quinze dies per rebaixar l’activitat de tot el país”, ha afirmat la consellera de Salut, Alba Vergés, en el marc d’una visita aquest divendres a Reus, on ha visitat els espais de cribratge massiu en tres barris de la ciutat. Vergés ha argumentat aquest “punt d’exigència” més a Reus pel fet que s’està en unes “dates clau”. “Hem d’aconseguir abaixar realment les taxes d’incidència del virus, tenim quinze dies abans del retorn a la feina i a les escoles, i cal fer-ho en les millors condicions possibles; des de Salut ho farem tot”, ha garantit.  A Reus aquesta taxa s’ha multiplicat per cinc. És per això que, a part dels cribratges, s’hi han volgut extremar les mesures específiques a uns nivells superiors als de Figueres i Barcelona, especialment en relació a l’aforament en terrasses i la prohibició de reunions públiques i privades de més de deu persones. “Fem una crida a la ciutadania que només surti per a allò imprescindible i que redueixi al màxim l’activitat social; limitar els aforaments a bars i restaurants no és l’objectiu, sinó no anar-hi si no és estrictament necessari”, ha afirmat la consellera, que no descarta que aquestes mesures siguin extrapolables a altres municipis. Vergés ha visitat el CAP de Sant Pere i l’Hospital de Sant Joan de Reus, on s'estan fent cribratges a adults d’entre 20 i 50 anys, amb la idea d’arribar a fer 3.000 tests, si bé l’afluència -el cribratge és voluntari- no està sent molt elevada. Fins al punt del migdia d'aquest divendres s’havien fet 320 proves.  "El ritme és bo", ha opinat Vergés. Es confia que aquest dissabte sigui el dia fort i es facin 1.500 proves, de les 3.000 previstes en els tres dies. Per la seva banda, l'alcaldessa en funcions de Reus, Montserrat Vilella, ha reconegut que el moment és "crític" i que "si no actuem pot ser un escenari de màxima gravetat".  El protocol per al retorn a l'escola “Aquestes mesures ens han de portar a unes condicions millors”, segons Vergés, que ha negat divergències entre conselleries en relació al retorn escolar. “Treballem conjuntament el protocol d’obertura d’escoles, mirem la incidència a cada territori i ens fixem amb altres països, que obren abans els centres”, ha dit. “La situació del país és molt delicada, no sols volem l’estabilització, sinó que cal baixar les taxes d’incidència per emprendre el retorn amb unes condicions més favorables; l’objectiu és que la gent pugui anar a treballar i les escoles puguin obrir, per això en aquests quinze dies hem de ser molt rigorosos”, ha conclòs.  Petició a l’Estat  Finalment, la consellera ha exigit a l’Estat que actuï per tal que les persones infectades o amb vincles amb positius puguin complir els aïllaments. En aquest sentit, ha demanat que prengui mesures que són competència del govern espanyol -baixes laborals, mesures de conciliació, atenció a fills o persones dependents, etc.

Summary: Salut endureix les mesures per la covid-19 a Reus i restringeix l’aforament de bars, restaurants i terrasses al 50%


El president de la Generalitat, Carles Puigdemont, ha fet una compareixença després d’aprovar i signar el decret de convocatòria del referèndum per a l’1 d’octubre. El cap del Govern ha estat envoltat de tot el Consell Executiu i ha fet un breu discurs, sense admetre preguntes de la premsa, des de l’Auditori del Parlament. Puigdemont ha aprofitat per recordar que ara és el moment que “els ciutadans decideixin el seu futur” i “culminar” la feina feta pels polítics. El president també ha avisat que defensarà allà on calgui el dret dels catalans a votar l’1-O. “Ningú té l’autoritat ni el poder d’incautar-nos el dret a decidir. No ens deixarem expropiar aquets dret, no ens deixarem desnonar de la democràcia, ni que ens deixin fora dels drets humans”, ha sentenciat Puigdemont. A més, ha avisat als que posen en dubte l’1-O que ara “no hi caben amenaces, pors, ni insults” perquè “és moment de gran esperança i molta il·lusió”.

Summary: Puigdemont: "Ningú té l'autoritat ni el poder d'incautar-nos el dret a decidir. No ens deixarem expropiar aquest dret"


Salut estudia algun tipus de mesura per evitar que grups es reuneixin al carrer durant la nit. El secretari de Salut Pública, Josep Maria Argimon, ha dit a Catalunya Ràdio que "la sociabilització és diferent". Ha explicat que es pensa en recomanacions per reduir el nombre de persones que participen en una reunió. "I després, potser sí que en alguns moments, si ens trobem, encara que si siguem 6, 7 o 8, potser tampoc ho hem de fer a altes hores de la nit", ha afegit Argimon, que no ha volgut anar més enllà i ha insistit que tot plegat s'està estudiant. Ha remarcat que no és cap "llei seca", sinó que "potser en determinades hores es pot beure a casa". Sí que ha opinat que la cultura és "segura", i ha explicat que ell mateixa va anar al Grec. Argimon ha subratllat que no es pensa tant en "limitar" sinó més aviat recomanar que les reunions socials no siguin multitudinàries, perquè és com s'estan produint els contagis. Ara bé, sí que ha insinuat algun tipus de mesura per evitar reunions al carrer de nit, perquè la "sociabilització és diferent". "Això s'ha d'estudiar, està sobre la taula i res més", ha afegit. "Al confinament domiciliari no hi hem de tornar. No dic que no tornem, però nosaltres com a societat hem d'intentar no tornar-hi", ha defensat el nou secretari de Salut Pública, que ha advertit que les PCR no són la solució "màgica", sinó que la vacuna ara mateix és la mascareta, la distància i la higiene de mans. De tota manera, ha subratllat que ja hi ha la capacitat tecnològica per fer 30.000 PCR al dia, però ha explicat que això s'anirà aplicant al llarg del temps.  Pel que fa als rastrejadors, ha assenyalat que la majoria ja estan als centres o a les borses de treball dels CAP, i són professionals d'atenció al ciutadà i auxiliars d'infermeria. Es pensa en un gestor covid per centre, tot i que en alguns pot haver més d'un i en els més petits es poden produir agrupacions. "Estem parlant de 500, i segurament una mica més", ha apuntat.  Argimon espera que aquesta setmana es pugui veure ja la tendència del Segrià, i es pugui tendir ja cap a l'estabilització. En general, a Catalunya hi ha una taxa de transmissió que està al voltant del 2, i això comporta que "cal reduir una mica la vida social, que no vol dir eliminar-la".  Sí que ha defensat que la cultura és segura, i ha destacat que el sector ha fet un "esforç molt important". Al seu parer, cal saber "conviure amb el virus", perquè durarà mesos.

Summary: Salut estudia mesures per evitar que grups es reuneixin al carrer durant la nit


L'endemà de la diada de Sant Jordi, Ciutadans celebra "l'èxit" de la convocatòria i també el consens institucional perquè tiri endavant la presentació de la candidatura de la festivitat perquè sigui designada Patrimoni Cultural Immaterial de la Humanitat per la Unesco. Una proposta que va impulsar Cs, que celebra que Puigdemont  "rectifiqui" i ara també doni suport a la iniciativa. En roda de premsa, el portaveu adjunt del grup parlamentari de la formació taronja, Fernando de Páramo, ha recordat que la proposta va ser rebutjada al Parlament al novembre de l'any passat per Junts pel Sí, la CUP i Catalunya Sí que Es Pot. En la compareixença, De Páramo també ha anunciat un cicle de conferències i trobades que Ciutadans durà a terme per tot Catalunya per explicar el seu projecte econòmic i social.

Summary: Cs celebra que Puigdemont  "rectifiqui" i ara doni suport perquè Sant Jordi sigui Patrimoni Immaterial de la Unesco


La consellera de Salut, Alba Vergés, ha trucat aquest divendres a la nit al ministre de Sanitat, Salvador Illa, per expressar-li el malestar del Govern per la polèmica que s'ha generat a l'entorn de les xifres de la covid-19 a Catalunya. En la roda de premsa diària que ofereix el govern espanyol per donar l'última hora de la pandèmia, el director del Centre de Coordinació d'Emergències i Alertes Sanitàries, Fernando Simón, s'ha mostrat sorprès i preocupat per les últimes dades facilitades per Catalunya sobre nous positius, i ha advertit que si el problema persistia caldria posar-hi remei. A banda, en el balanç que es distribueix a la premsa s'han reflectit 635 defuncions més que les que apareixien a l'última comunicació del Ministeri. En concret, a la fitxa d'actualització de les dades de la covid-19 del Ministeri de Sanitat número 112, corresponent al 21 de maig, la xifra de morts que apareixia reflectida per a Catalunya era de 6.021, mentre que la fitxa 113, la corresponent a aquest divendres 22 de maig, en recull 6.656, és a dir, 635 més. En canvi, la columna que reflecteix les defuncions noves, només en compta 3. Fonts del Departament de Salut han explicat a l'ACN que la divergència es dona perquè l'Agència de Salut Pública de Barcelona, organisme que depèn de l'Ajuntament i de la Generalitat, no havia informat fins a avui d'aquestes 635 defuncions, que no s'han produït totes en un dia, sinó que han anat tenint lloc en les darreres setmanes, i de les quals el Departament ja n'ha informat en els comunicats diaris que transmet a la premsa.  Ara, però, i per causes que no han transcendit, l'Agència de Salut Pública de Barcelona les ha bolcat de cop en els registres del Departament de Salut i automàticament la xifra s'ha reflectit als recomptes del Ministeri de Sanitat, segons indiquen les fonts de la Generalitat. En tot cas, les suspicàcies sobre els presumptes nous positius i el ball de xifres amb les defuncions han motivat la trucada de Vergés a Illa per expressar-li el malestar del Govern per la polèmica. Una zona concreta Simón ha subratllat en la roda de premsa que Catalunya està “notificant bé” de les dades, però sí ha advertit que hi podia haver un problema de nous positius en una “zona concreta” de Catalunya que no ha revelat. “Estan arribant unes xifres que requereixen més explicacions i que tenen algunes incongruències”, ha indicat. Ha considerat que es podia tractar d'un problema “puntual” que fa dos dies que es repeteix però ha advertit que si la situació no es resol “s'hauran de tenir les discussions que calguin per garantir la seguretat no només dels catalans sinó de tots els espanyols”. El Departament de Salut ha reaccionat ràpidament al fet assegurant que no hi ha cap zona de Catalunya que indiqui que l'evolució del coronavirus vagi a pitjor i de forma diferent a l'esperada. A més ha lamentat que en la reunió bilateral d'aquest dijous el Ministeri no esmentés aquesta possible zona amb més casos.

Summary: Vergés truca a Illa per expressar-li el malestar del Govern per la polèmica de les xifres sobre la covid-19


Àlex Casanovas, Tena Busquets, Miquel Cabal, Brian Mc Master, Núria Botellé, Bet Orfila i Judit Vidiella seran els assessors que orientaran la ‘comissió de valoració’ del concurs per escollir nou director del Festival Grec. Segons ha informat l’Icub aquests set professionals vinculats a equipaments, festivals i associacions culturals proposaran als tres gerents municipals (Valentí Oviedo, Ferran Daroca i Joan Anton Llinares) quin dels perfils presentats consideren més idoni pel càrrec. Assessors i responsables de l’Icub hauran de tenir en compte l’informe sorgit del procés participatiu i les recomanacions realitzades per les comissions participatives sobre el futur del Festival Grec. El termini per presentar les candidatures per a la direcció va finalitzar el 8 d’octubre.  L’Icub ha constituït aquest dimecres la comissió d’assessors que proposaran a la comissió de valoració del concurs per escollir nou director del Festival Grec quin dels perfils presentats és l’idoni per dirigir el festival. El nomenament d’una comissió d’assessors era una de les possibilitats que contemplaven les bases d’aquest concurs, que delega la decisió final al gerent de l’Icub, Valentí Oviedo, el gerent de la Gerència de Recursos de l’Ajuntament de Barcelona, Joan Anton Llinares, i el gerent de la Gerència de Recursos Humans del consistori, Ferran Daroca.  Els assessors nomenats seran l’actor i president de l’Associació d’Actors i Directors Professionals de Catalunya (AADPC), Àlex Casanovas; la Directora d’arts escèniques d’Olot Cultura i directora del festival Sismògraf, Tena Busquets; el director adjunt de l’Heliogàbal i membre del comitè exectuitu del Consell de la Cultura de Barcelona, Miquel Cabal; l’ex director del Festival Internacional d’Edimburg, Brian Mc Master; la presidenta de l’Associació de Companyies Professionals de Dansa de Catalunya (ACPDC), Núria Botellé; la presidenta de l’Associació d’Empreses de Teatre de Catalunya (ADETCA), Bet Orfila; i la investigadora en estudis de performance i pedagogies culturals, Judit Vidiella.  L’Institut de Cultura de Barcelona posarà a disposició de la comissió de valoració i la d’assessors especialistes l’informe sorgit del procés participatiu i les recomanacions realitzades per les comissions participatives sobre el futur del Festival Grec. Ambdues comissions hauran de tenir en compte els criteris que deriven d’aquest procés participatiu a l’hora d’analitzar les propostes elaborades pels candidats i el guanyador/a del concurs recollirà en el seu projecte final les principals línies estratègiques derivades d’aquest procés.   El passat 8 d’octubre va finalitzar el termini per presentar les candidatures per a la direcció del Festival Grec, i les persones que hi opten hauran de presentar un projecte que desenvolupi la visió artística i defineixi una proposta de gestió. La data límit de presentació del projecte és el proper 27 d’octubre. A partir d’aquell moment, començarà la tria del director, que tindrà tres fases: valoració dels currículums, valoració dels projectes, i entrevistes amb una selecció dels candidats i candidates.

Summary: Àlex Casanovas, Bet Orfila i el director adjunt de l'Heliogàbal, assessors del jurat del concurs a la direcció del Festival Grec


El govern espanyol ha aprovat la proposta del Ministeri d'Economia per renovar la Comissió Nacional dels Mercats i de la Competència (CNMC) que presidirà la jurista Cani Fernández, que ocupava un càrrec des del febrer al gabinet de la Presidència del govern espanyol. Fernández, de 57 anys, prové del bufet d'advocats Cuatrecasas on s'havia encarregat d'assumptes de competència. A més, l'executiu de Pedro Sánchez proposa els noms per substituir quatre càrrecs més de la CNMC a qui havia expirat el mandat. Cap dels nous noms ha estat a proposta del PP però entren persones properes a Unides Podem i a ERC. La CNMC té deu membres, comptant la presidència i vicepresidència, i vuit consellers. Amb la renovació, l'economista de l'estat d'origen català i exsecretari general de Política Econòmica amb el ministre socialista Pedro Solbes, Ángel Torres, serà el vicepresident de la CNMC. Com a vocals, entraran l'expert en mercat audiovisual,  que seria pròxim a En Comú Podem, Carlos Aguilar; l'especialista en energia pròxim a ERC Josep Sala i Prats, i la membre de l'equip assessor de la vicepresidenta Nadia Calviño i exmembre de les antigues comissons de Telecomunicacions i de la Competència, Pilar Sánchez. La proposta s'haurà de sotmetre al Congrés dels Diputats que haurà d'aprovar els nous nomenaments després que compareguin en comissió.

Summary: El govern espanyol aprova la proposta de renovació de la CNMC que presidirà Cani Fernández


Hi actuaran, entre d'altres, Brams, Macaco, La Raíz, Els Catarres, Els Amics de les Arts, Txarango i Miquel del Roig, entre d'altres ACN Canet de Mar.-Les 23.000 entrades pel Canet Rock 2018 s'han esgotat a uns dos mesos de la celebració del festival, segons han informat fonts de l'organització. La directora del Canet Rock, Gemma Recorder, ha destacat que és una mostra que el festival "ens consolida" i "demostra la confiança del públic", a més de la "bona salut" de la música a Catalunya. Per l'escenari del Canet Rock, hi passaran Brams, Macaco, La Raíz, Els Catarres, Els Amics de les Arts, Txarango, Animal, Zoo, Doctor Prats, Sense Sal, La Sra.Tomasa, Pupil·les, Miquel del Roig, La Soul Machine + Brodas Bros i els Dj Ernest Codina i PD Busquets i Carles Pérez. El festival s'allargarà durant 12 hores de forma ininterrompuda, fins que surti el sol.

Summary: Esgotades les 23.000 entrades pel Canet Rock 2018


La Guàrdia Civil ha comissat a la Jonquera (Alt Empordà) un total de 2.910 paquets de tabac de contraban valorat en 14.900 euros. És el resultat de tres controls que es van fer durant el juliol i que van permetre descobrir el material en dos vehicles i un autobús. La primera actuació va ser el 7 de juliol a quarts de deu del matí. Agents de la secció fiscal del cos van aturar un autocar que feia el recorregut Barcelona-Niça (França). Durant la inspecció, els agents van sospitar de dues maletes que hi havia a la bodega i, un cop identificat el propietari, se li va demanar que les obrís. Al seu interior hi havia 1.500 paquets de tabac ros de la marca Marlboro Red valorat en 7.725 euros i sense cap precinte fiscal.  La segona actuació de la Guàrdia Civil va ser el 23 de juliol a les nou del vespre. Els agents van aturar un vehicle amb matrícula d'Algèria. Un cop identificat el conductor, van inspeccionar el vehicle i van observar que als seients de darrere hi havia una bossa de viatge. Quan la van obrir, van descobrir-hi 990 paquets de tabac ros de la mateixa marca citada anteriorment i valorada en 5.098 euros. Tampoc duien els precintes fiscals. I la tercera intervenció va ser el mateix 23 de juliol a dos quarts de dotze de la nit. Al aturar un vehicle amb matrícula de Bulgària i inspeccionar el seu interior, els agents van descobrir-hi  360 paquets de tabac de la marca Victory, 30 paquets de Marlboro Red i 30 paquets més de la marca Marlboro Fin Touch. Cap d'elles duia el corresponent precinte fiscal i estava valorat en 2.097 euros.  En les tres actuacions, la Guàrdia Civil va aixecar actes per Infracció de contraban i el tabac comissat va quedar a disposició del cap de la dependència provincial d'Aduanes i Impostos Especial de l'Agència Tributària a la Jonquera.

Summary: Comissen a la Jonquera prop de 3.000 paquets de tabac de contraban valorat en 14.900 euros


L'Organització per a la Cooperació i el Desenvolupament Econòmic (OCDE) reclama establir regles comunes per a les inversions amb factors de responsabilitat mediambiental, social i de governança. Segons un informe publicat aquest dimarts, els participants del mercat no tenen ara per ara indicadors per "verificar" i "comparar" aquest tipus d'inversions malgrat estar en auge. L'estudi insta governs, reguladors i empreses a explorar "tot el potencial" d'aquestes inversions, però insisteix que calen indicadors perquè els diferents actors puguin actuar amb "diligència" i "mesurar els riscos" que comporta invertir-hi. Segons l'OCDE, l'establiment d'aquests indicadors serà "crític" per al futur d'aquest tipus d'inversions.

Summary: L'OCDE reclama establir regles comunes per a inversions amb factors de responsabilitat mediambiental i social


L'afiliació a la Seguretat Social va caure un 1% durant el mes passat  ACN Barcelona.-L'atur registrat a la demarcació de Barcelona es va enfilar fins a les 357.040 persones a l'agost, és a dir, 7.992 persones més que el mes anterior, segons el Ministeri de Treball. Es tracta d'un increment del 2,29% respecte el juliol, mentre que en comparació amb l'agost de l'any passat, l'augment és de 77.533 persones, un 27,74% més. Pel que fa les dades d'afiliació a la Seguretat Social, durant l'agost va caure un 1%, fins als 2.501.274 treballadors, i en comparació amb l'any passat va retrocedir un 2,85%, (-73.428 afiliats). A Catalunya, l'atur registrat va créixer en 11.293 persones, fins als 480.642. En termes interanuals, l'atur registrat s'incrementa un 29,4% (durant l'agost de 2019 hi havia 371.418 aturats a Catalunya).

Summary: L'atur a la demarcació de Barcelona puja en 7.992 persones a l'agost i la xifra de desocupats se situa en 357.040


El dirigeix el jutjat d'instrucció número 10  ACN Barcelona.-Un operatiu policial està en marxa aquest dimecres al matí per blanqueig de capitals i tràfic de drogues a la Zona Franca, segons han informat els Mossos d'Esquadra. Hi actuen agents de la Divisió d'Investigació Criminal i està dirigit pel jutjat d'instrucció número 10 de Barcelona.

Summary: En marxa un operatiu dels Mossos per blanqueig de capital i tràfic de drogues a la Zona Franca


El Patronat de Turisme Costa Brava Girona ha impulsat un nou festival que uneix turisme i cultura. Es tracta del Som Cultura, que proposa una seixantena d'activitats com visites guiades, rutes o tallers per conèixer el patrimoni de les comarques gironines. La cita aglutina durant tot el mes de novembre un seguit de propostes que ofereixen la quarantena d'associats que formen part del Club de màrqueting de Cultura i Identitat. També s'han creat algunes experiències expressament per a aquest festival. L'objectiu dels impulsors és concentrar totes les activitats durant el mes de novembre perquè consideren que, en temporada baixa, és el moment d'oferir al visitant nous atractius per acostar-se a la demarcació. Com a objectiu s'han fixat captar turistes catalans i també francesos. Entre les activitats destaquen una trobada d'instagramers per resseguir els escenaris de 'Joc de Trons' a Girona, una ruta per conèixer el pas d'Ava Gardner per Tossa de Mar, participar en un taller de navegació i pesca o descobrir els camins de l'exili. Després de l'experiència del festival d'activitats a la natura Ennatura't (maig) i el festival dedicat al ví, el Vívid (abril), ara el Patronat de Turisme de Girona aposta per unir els binomis de turisme i cultura. Per això, ha posat d'acord la quarantena d'entitats i empreses associades al Club de Cultura i Identitat per tal d'organitzar un seguit d'activitats repartides per tot el territori gironí.  El mes escollit per situar el Som Cultura ha estat el novembre, novament una època en temporada baixa, amb l'objectiu de generar nous continguts que atreguin visitants. El festival vol arribar a públics tant catalans, com també de França i de la resta de l'Estat.  Tota la programació de la seixantena d'activitats estarà penjada al web de Som Cultura i també en faran difusió els associats del club. Entre d'altres, s'ofereixen rutes, visites guiades i tallers diversos per conèixer el patrimoni cultural de les comarques gironines. Algunes de les activitats destacades són una trobada d'instagramers als escenaris de la sèrie 'Joc de Trons' a Girona, conèixer el pas d'Ava Gardner per Tossa de Mar a través del film 'Pandora i l'holandès errant' o recordar les cançons d'infantesa al festival Càntut de Cassà de la Selva. Altres activitats passen per descobrir els camins de l'exili i la memòria mitjançant rutes de Camprodon a Prats de Molló, conèixer el surrealisme de Salvador Dalí fent un recorregut extraordinari pel Teatre-Museu Dalí de Figueres i el Castell de Púbol, participar en un taller de navegació i pesca d'alt d'una embarcació al port de Palamós o conèixer la vila termal de Caldes de Malavella. Entre la proposta d'activitats hi ha tant experiències que ja s'oferien per separat com també d'altres productes que s'han creat expressament per al Som Cultura.  El director del Patronat de Turisme, Ramon Ramos, ha reconegut que fins ara era complicat generar sinergies entre turisme i cultura, una divisió que volen superar a través d'aquest club de producte que ja fa dos anys que treballa en aquesta línia. Segons ha afegit el president de la Diputació, Pere Vila, aquesta estratègia que ara enceten per unir cultura i turisme serà un "binomi indestructible".

Summary: El Patronat de Turisme de Girona crea el festival Som Cultura que aplega una seixantena de propostes arreu del territori


El líder de Junts per Catalunya, Carles Puigdemont, ha assegurat aquest dimarts que "ara no és possible" tornar a Catalunya perquè hi ha una "amenaça" per "impedir" la seva investidura. En una intervenció per videoconferència en un debat a Montpeller, Puigdemont ha dit que vol "tornar amb garanties i tota la legitimitat a Catalunya com a president elegit per un parlament que és el resultat directe de la voluntat dels ciutadans". "Ara no és possible perquè hi ha una amenaça d'impedir-me directament d'esdevenir el president", ha defensat. "Acceptarem aquesta situació, a l'Europa del segle XXI?", ha preguntat, reclamant de nou al president espanyol, Mariano Rajoy, que "respecti" els resultats del 21-D. Puigdemont ha dit que "és fàcil arreglar la situació, acceptant el resultat de les urnes" i obrint un "diàleg polític".  "Si finalment el missatge cap a Europa és que no importen els resultats de les eleccions, que el govern espanyol pot continuar aplicant la suspensió de l'autonomia, la intervenció de l'economia, pot impedir de facto els resultats, retenir a presó el vicepresident, el conseller i els líders de la societat civil i obligar-nos a continuar a Bèlgica, on és exactament la democràcia?", ha assegurat Puigdemont.  A través d'una videoconferència des de Brussel·les, Puigdemont ha demanat a l'Estat que "aprengui la lliçó de la manera de fer del govern francès" que "ha decidit no negar la realitat" i parlar amb els líders de Còrsega després dels resultats electorals a l'illa, on han guanyat les forces independentistes.  El líder de JxCat ha fet aquestes declaracions durant un debat a Montpeller organitzat pel CDR d'aquesta ciutat occitana on també han intervingut l'exdiputada de la CUP Mireia Boya, la diputada electe de JxCat Laura Borràs, la diputada d'ERC al Congrés Ana Surra i el membre del Partit Occità David Grosclaude.

Summary: Puigdemont diu que "ara no és possible" tornar a Catalunya perquè hi ha "una amenaça" per "impedir" la seva investidura


El portaveu d’ERC al Congrés, Gabriel Rufián, i el vicepresident del govern espanyol i líder de Podem, Pablo Iglesias, han constatat aquest dimecres la “predisposició” i la “bona sintonia” de les dues formacions a dialogar de cara a “mantenir l’estabilitat” de la legislatura –en paraules de Podem-, malgrat que ERC ha recordat també que per fer possible qualsevol acord cal que el president espanyol, Pedro Sánchez, reuneixi la taula de diàleg i clarifiqui “públicament” la seva aposta pels partits de la moció de censura. Tots dos s’han reunit al Congrés en una ronda de contactes d’Iglesias que va en paral·lel a les que manté –també aquest dimecres amb ERC- la vicepresidenta Carmen Calvo. Rufián i Iglesias s’han trobat a la zona de vicepresidència segona del Congrés dels Diputats per abordar la situació política a Catalunya i a l’Estat.  Fonts d’ERC asseguren que ha estat una “primera presa de contacte” on s’ha parlat de Catalunya i de l’agenda política, així com dels pressupostos.  Segons ERC, Iglesias ha transmès a Rufián la intenció de reeditar la majoria de la investidura, mentre que el portaveu d’ERC ha exposat la necessitat que Sánchez clarifiqui “públicament” el seu projecte polític i Cs no sigui present a l’equació.  ERC també ha recordat a Sánchez que ha de complir el seu compromís de legislatura respecte a la taula de negociació. Ha estat, segons ERC, una reunió de “to cordial”, “clima bo”, i “predisposició” a seguir parlant. Iglesias també s’ha reunit aquest dimecres amb els portaveus de Bildu al Congrés, Mertxe Aizpurua, i Oskar Matute. En un missatge difós després de les dues reunions Podem ha destacat l’entesa entre Iglesias, ERC i Bildu sobre la necessitat de “mantenir l’estabilitat de la legislatura i l’actual rumb del govern de coalició en els pròxims anys, en una direcció progressista amb suport de la majoria parlamentària de la investidura”. “Tan el portaveu d’ERC com els de Bildu han compartit amb el vicepresident la conveniència d’enfortir el diàleg com a instrument per abordar la crisi territorial, així com les oportunitats que presenta la reconstrucció i els fons europeus per aconseguir avenços socials i econòmics a l’Estat en un sentit progressista”. Un plantejament que el partit de Pablo Iglesias contraposa a “les posicions expressades pels qui formen un bloc de governabilitat amb l’extrema dreta”, en referència a Cs.

Summary: Rufián i Iglesias constaten la “bona sintonia” per reeditar la majoria de la investidura a l’espera de gestos de Sánchez


Transport Metropolitans de Barcelona (TMB) ha afirmat aquest dissabte que els vint treballadors del metro afectats per l'amiant treballen o han treballat en l'àmbit de manteniment. La direcció de TMB ha contradit així els sindicats i els ha acusat d'iniciar una "campanya de desinformació" per haver difós que els conductors de metro i el personal d'estacions també havien estat exposats a l'amiant. Aquests empleats, segons TMB, no treballen en escenaris amb aquesta fibra, i en cas que algun d'ells tingués algun tipus d'afectació, caldria analitzar-ho per detectar altres possibles fonts d'exposició. Amb tot, TMB ha reiterat que les condicions ambientals del metro són segures per als usuaris i els treballadors. A més, l'empresa ha considerat "una actitud irresponsable i deslleial" que els sindicats hagin denunciat la mort d'un treballador jubilat per exposició a l'amiant "sense haver compartit cap informació" prèvia amb l'empresa, que ha assegurat desconèixer el tema. TMB ha criticat també que els sindicats no hagin concretat "cap detall que permeti verificar el fet i les circumstàncies".  Dels vint casos d'empleats afectats per amiant, disset són d'engruiximents pleurals, dos de plaques pleurals no calcificades i un de placa pleural calcificada. D'altra banda, cap d'aquestes afectacions són una patologia greu i no han requerit tractament mèdic. TMB ha refermat el seu compromís d'abordar "de manera responsable, diligent i transparent" la problemàtica de l'amiant i ha recordat que s'està desenvolupant un programa de vigilància de la salut del personal que hagi pogut estar en contacte amb aquestes fibres durant la seva vida professional. En aquest sentit, TMB ha explicat que s'estan realitzant revisions mèdiques específiques mitjançant una tomografia axial computeritzada d'alta resolució (TACAR), una tècnica de diagnòstic per a la imatge més sensible que la radiografia que permet diagnosticar lesions toràciques de forma precoç.  Segons l'empresa, uns 620 treballadors dels més de mil que formen els col·lectius potencialment exposats han passat una primera fase d'aquest examen, que és voluntari. En cas que s'hagin detectat anomalies, s'ha concertat una visita amb un pneumòleg per tal d'obtenir una valoració més detallada. A part, TMB ha identificat el personal que durant els últims 15 anys ha treballat en àmbits exposats a l'amiant, i que actualment ja no forma part de la plantilla —per baixa voluntària o jubilació, per exemple—, i li ha enviat una carta per recomanar-li que es faci un reconeixement mèdic preventiu.

Summary: TMB assegura que tots els empleats del metro afectats per l'amiant treballen o han treballat en l'àmbit de manteniment